ไทยวิวัฒน์เมินตัดเบี้ย งัดแถมพ่วงประกันสู้
ประกันภัยไทยวิวัฒน์ไม่สนแข่งตัดเบี้ยรถยนต์ งัดกลยุทธ์พ่วงแถมประกันอื่นดึงลูกค้าแทน
18 ก.ย. 2558

ประกันภัยไทยวิวัฒน์ไม่สนแข่งตัดเบี้ยรถยนต์ งัดกลยุทธ์พ่วงแถมประกันอื่นดึงลูกค้าแทน
นายจีรพันธ์ อัศวะธนกุล กรรมการผู้อำนวยการและประธานเจ้าหน้าที่บริหาร บริษัท ประกันภัยไทยวิวัฒน์ เปิดเผยว่า บริษัทได้ปรับกลยุทธ์ในการทำตลาดรถยนต์ ด้วยการแถมความคุ้มครองเรื่องค่าชดเชยรายได้ให้กับลูกค้าที่ซื้อประกันรถชั้น 1 เพื่อกระตุ้นยอดขายในช่วงที่ยอดขายรถยนต์หดตัวอย่างรุนแรง
“เรามองว่าการแข่งขันด้วยการลดเบี้ยให้ลูกค้า 500-1,000 บาท เพื่อดึงลูกค้าไว้นั้น ไม่ตรงกับความต้องการของลูกค้าเอง แต่ลูกค้าจะต้องการสิ่งอำนวยความสะดวกในการใช้บริการมากกว่า เช่น เมื่อนำรถเข้าไปซ่อมในอู่ ไม่มีรถใช้ ก็ต้องมีค่าเดินทางหรือค่าแท็กซี่ให้ไปใช้ก่อน ซึ่งบริษัทประกันเกือบทุกเจ้าก็ไม่อยากลดเบี้ยอยู่แล้ว การใช้วิธีแถมสินค้าอื่นเข้าไปจะดีกว่า เพราะหากสถานการณ์กลับเข้ามาสู่ภาวะปกติ ก็สามารถถอนสินค้าแถมออกมาได้” นายจีรพันธ์ กล่าว
ทั้งนี้ ในส่วนของประกันภัยที่ไม่ใช่รถยนต์ (นันมอเตอร์) นั้น คงไม่สามารถขยายตัวได้เท่ากับประกันรถยนต์ได้ ซึ่งปีนี้คงเน้นประกันภัยสุขภาพและประกันภัยการเดินทางเป็นหลัก
ขณะที่ประกันภัยทรัพย์สินคงไม่เติบโตมากนัก เนื่องจากในภาวะปัจจุบันต้นทุนแรงงานในไทยสูงขึ้น ทำให้มีการโยกย้ายโรงงานไปยังต่างประเทศที่มีต้นทุนแรงงานถูกกว่าไทยกันมากขึ้น โอกาสสร้างโรงงานใหม่ในไทยจึงลดลง ส่งผลให้เบี้ยประกันภัยทรัพย์สินลดลงตามไปด้วย แต่ทั้งนี้หากมีการตั้งเขตเศรษฐกิจพิเศษขึ้นในประเทศก็จะพอช่วยขยับเบี้ยในส่วนนี้ได้บ้าง
นางโสภา กาญจนรินทร์ ประธานเจ้าหน้าที่บริหาร บริษัท ฟอลคอนประกันภัย กล่าวว่า ขณะนี้การแข่งขันของเบี้ยประกันภัยรถยนต์ค่อนข้างรุนแรง เนื่องจากตลาดรถใหม่หดตัว ทำให้หลายบริษัทหันมาทำตลาดรถมือสองหรือเบี้ยต่ออายุรถยนต์มากขึ้น และมีการตัดราคาลงถึง 50%
อย่างไรก็ตาม เนื่องจากทางฟอลคอนเป็นพันธมิตรกับบริษัท ไดเร็คเอเชีย ซึ่งเป็นบริษัทนายหน้าขายตรง ทำให้มีต้นทุนที่ต่ำกว่าปกติ จึงสามารถแข่งขันในตลาดได้